Zem Gipfel träffe sich hitt d'  Getter  als Richter, Richterinne, Retter.  All fimf Joorhundert isch's sowyt,  es wird zem Aabeluege Zyt.  Es laufe-n-y in Wulggesaal:  Isis, Freya und au dr Baal.  Dr Zeus vom Bärg obenaabe schtyggt  (s'haig mit dr _uro rächt guet gyggt).  Im Porsche kunnt dr Thor vo Norde,  mit ihm Blondine -ganzi Hoorde.  Dr Shiva het e mail bykoh  und stoht drum pinggtligg au scho do.  Nur d' Hera, die het Swissair buecht,  bym Grounding het sy schreggligg  gfluecht:  "Wär i mit em Hermes gflooge  hätt mi dr Ospel nit betrooge."  Dr Zeus schtoht scho am Rednerpult  mit Laserpointer -dasch hit e Kult-  duet är mit luuter Schtimm verkinde:  "Liebi Frindinne, liebi Frinde.  Fir d'Menschhait gilt; als erschts kunnt's Frässe,  an zwaiter Stell schtoht scho dr Sex."  Vo hinde gheert me d' Hera lache:  "Sag, mache Mensche nur so Sache?"  Dr Zeus luegt ewägg, duet's ignoriere  und esoo sy Reed furtfiehre:  "Cuius moneta, eius lex."  (um do jo nit d'Plebs z'vergässe:  Wär Schtitz het, dä hets s' Saage).  "Das schloht uns Getter uff e Maage.  Ich sag eich, ich loh's donnere und blitze.  Verglemmi, s'duet hit nyt me nitze!"  Dr Thor spielt mit den Autoschlissel.  Im Shiva zuggt nervees dr Rissel:  " Hailandsagg -s'isch dubios-  au myni Blitz sinn wirggigslos!"  Dasch au bym Baal syt langem d' Regel,  vor Wuet rollt's ihm grad d' Zeecheneegel.  Dr Wotan  gorbst in d' Wulggehalle  und duet mit schwärer Zunge lalle:  "Gnau zwaihundertfuffzig Joor isch's häär,  het e Schlaue -z'Amerika unde-  e Schutzschild geege Blitz erfunde.  Sit denn isch sottigs Stroofe schwäär."  Do dämmerets dr Getterrundi:  "Mir Getter sinn ad finem mundi!"  Fir nit profundi Latikundi  huucht dr Pabscht erschlafft in d'Rundi:  "Das ist am After von der Welt."  Im Saal tobt jetzt dr gross Tumult.  D'Isis schwäbt zem Rednerpult:  "Dr Franklin, dä het's uns versaut,  us Drooht e Blitzablaiter baut."  Dr Zeus sait: "Donner, Doria!  Lueget eich doch d'Menschhait aa.  Mir Getter sinn hit nimme s'Hail,  OPEC, WTO und WEF sinn gail.  D'Menschhait isch no Zaschter sichtig,  Moraal und Lääbe sinn nimm wichtig."  Dr Shiva losst dr Rissel hängge  und maint besorgt no langem Dängge:  "Bruuchsch nummen ooben aabe luege  d'Wält, die grootet uss de Fuege.  Es toobe Krieg. Es falle  Tirm.  Es brennt, es stinkt. Es isch ai Gschtirm.  Syyche, Milzbrand, Hysterie."  (Dr Bachuus nimmt e Gleesli Wyy.)  "Sy schleen sich d'Kepf vo sälber y,  Blitz und Donner sinn verby!"  D'Getter sinn scho mächtig bsoffe  -s macht nyt, d'Pandorabiggs' isch offe.  Do greelt dr Thor: "Jetzt hani gnueg!"  Zum zähnte Mool fillt är sy Krueg.  "Wo isch dr schnällschti Wääg ins Lamm,  ins Ländlihaim, ins Adullam?"  No aimool blitzts und glepfts im Saal:  S'isch Getterdämmerig -s' fataal Finaal.  Und do sotte mir no Fasnacht mache?  Umsverregge!  -d'Birewegge.